钦定古今图书集成/理学汇编/学行典/第061卷 > 梁刘勰新论 > 《专学》
## 钦定古今图书集成/理学汇编/学行典/第061卷 > 梁刘勰新论 > 《专学》

“学者出于心，心为身之主，耳目候于心。若心不在学，
则听诵不闻，视简不见。如欲炼业，必先正心，而后理
义入焉。夫两叶掩目，则冥默无睹，双珠填耳，必寂寞
无闻。叶作目蔽，珠为耳鲠，二关外拥，视听内隔，故其
宜也。而离娄察秋毫之末，不闻雷霆之声；季子听清
角之韵，不见嵩岱之形。视不关耳而耳不见，听不关
目，而目不闻”者，何也？心溺秋毫，意入清角故也。是以
心驻于目，必忘其耳，则听不闻；心驻于耳，必遗其目，
则视不见也。使左手画方，右手画圆，令一时俱成。虽
执规矩之心，回剟劂之手，而不能者，由心不两用，则
手不并运也。《奕秋》，通国之善奕也。当奕之时，有吹笙
过者，倾心听之，将围未围之际，问以《奕道》，则不知也。
非奕道暴深，情有暂暗，笙猾之也。《隶首》天下之善算
也。当算之时，有鸣鸿过者，弯弧拟之，将发未发之闲，
问以三五，则不知也。非三五难算，意有暴昧，鸿乱之
也。《奕秋》之奕，隶首之算，穷微尽数，非有差也。然而心
在笙鸿，而奕败算挠者，是心不专一，游情外务也。瞽
无目而耳不可以察者，专于听也。聋无耳而目不可
以闻，专于视也。以瞽聋之微，而视听察聪明审者，用
心一也。夫蝉难取而黏之如掇卷，耳易采而不盈倾
筐，是故学者必精勤专心以入于神。若心不在学，而
彊讽诵，虽入于耳而不谛于心。譬若聋者之歌，效人
为之，无以自乐，虽出于口则越散矣